Новите епизоди на "Под прикритие" ще са достъпни и в YouTube, но само за България — RadioBg-London радиото на българите във ВеликобританияRadioBg-London радиото на българите във Великобритания
Публикувано на: Sun, Jan 26th, 2014
Новите епизоди на “Под прикритие” ще са достъпни и в YouTube, но само за България
Заради големия интерес към сериала “Под прикритие” новите епизоди от започналия преди броени дни нов, четвърти сезон на поредицата ще бъдат достъпни за гледане и в официалния канал на БНТ в YouTube, като ще могат да се гледат само на територията на България, съобщиха от медията.
Началото на четвъртия сезон е привлякло почти 500 хил. зрителите пред екраните на БНТ 1 в неделя, 19 януари. Заедно с това близо 20 хиляди са гледали пилотния епизод от четвърти сезон на живо онлайн от сайта на телевизията.
Освен това над 150 хил. души са свалили серията на “Под прикритие 4” онлайн от неделя насам. Тъй като обаче торент сайтовете не са собственост на БНТ, пускането на първия епизод за сваляне в тях е нерегламентирано и ще получат официално възражение, включително за нарушаване на авторски права, обявиха от телевизията.
“Интернет не е конкурент на ефирното излъчване, обратно – прибавя зрители и силният интерес към “Под прикритие” в мрежата само разширява аудиторията на БНТ. За съжаление, специалният канал в YouTube няма да е достъпен за българите в чужбина. Това ограничение се налага заради световното разпространение на сериала и договорните отношения с компанията дистрибутор”, коментира програмният директор на БНТ1 Севда Шишманова.
“Под прикритие 4” се излъчва в ефира на националната телевизия всяка неделя от 20:45 ч..